मोतिहारी। महात्मा गांधी की 150वीं जयंती पर पीपराकोठी में आयोजित होने वाले मुख्य कार्यक्रम में उप राष्ट्रपति बैंकैया नायडू हिस्सा लेंगे। इसके लिए उनका सहमति पत्र प्राप्त हो चुका है। इसकी जानकारी देते हुए महात्मा गांधी चंपारण सत्याग्रह शताब्दी समारोह आयोजन समिति के अध्यक्ष चंद्रभूषण पांडेय ने कहा कि इसकी तैयारी प्रारंभ कर दी गई है। बताया कि इससे पूर्व स्वच्छता को लेकर प्रधानमंत्री नरेंद्र मोदी 15 सितंबर को पूरे देश को संबोधित करेंगे। जिसे जिले के लोगों को दिखाने की व्यवस्था की जाएगी। कार्यक्रम की तैयारी को लेकर बुधवार को आयोजन समिति की बैठक हुई। बताया गया कि सुबह साढ़े नौ बजे से साढ़े दस बजे तक पीएम के संबोधन को देखने व सुनने के लिए राधाकृष्णन भवन, अंजुमन इस्लामिया, वृक्षे स्थान, साईं मंदिर और अरेराज मंदिर को चयन किया गया है। संबोधन के पश्चात इन पांचों स्थानों पर साफ-सफाई की जाएगी। वहीं बीस अक्टूबर को शिक्षा, स्वास्थ्य और स्वच्छता के प्रति जागरूकता हेतु गांधी ग्रामों की पदयात्रा की जाएगी। 20 से 25 सितंबर तक अरेराज में अनंत चतुर्दशी मेले में समिति के स्वयंसेवक अनवरत स्वच्छता अभियान चलाएंगे। अध्यक्ष श्री पांडेय ने बताया कि 2 अक्टूबर 2018 से 31 जनवरी 2018 तक महात्मा गांधी की 150 वीं जयंती को समारोह पूर्वक विभिन्न कार्यक्रमों के माध्यम से मनाया जाएगा। इस अवसर पर प्रभात फेरी निकाली जाएगी, जो गांधी मैदान स्थित गांधी बाल उद्यान से निकलकर गांधी चौक होते हुए गांधी स्मारक पहुंचेगी। प्रभातफेरी में स्कूली बच्चों सहित आम जनता की भी भागीदारी होगी। तुरकौलिया, तेतरिया, जसौली पट्टी, पीपरा कोठी, ओलहां, गजपूरा, राजेपुर कोठी, जलहां, सिरनी कोठी, बाला कोठी, मुंशी ¨सह कॉलेज और चर्खा पार्क में गांधी स्मृति प्रतीक चिन्ह का शिलान्यास किया जाएगा। वहीं मुख्य आयोजन पीपराकोठी में किया जाएगा। मौके पर समिति के महासचिव डॉ. लालबाबू प्रसाद, डॉ. अरुण कुमार मिश्र, समिति के प्रवक्ता गुलरेज शहजाद, बसंत मिश्र, जगजीवन पासवान, नीरज कुमार, अखिलेश्वर मिश्र, दीपक कुमार, पवन कुमार और सुधीर पटेल उपस्थित थे।